钦定古今图书集成/历象汇编/历法典/第081卷 > 详察历法疏 崔光
## 钦定古今图书集成/历象汇编/历法典/第081卷 > 详察历法疏 崔光

《易》称：“君子以治历明时。”《书》云：“历象日月星辰，迺同律
度量衡。”孔子陈后王之法曰：“谨权量，审法度。”《春秋》举
先王之正时也，履端于始。又言：天子有日官。是以昔
在轩辕，容成作历；逮乎帝唐，羲和察影。皆所以审农
时而重民事也。太和十一年，臣自博士迁著作忝司载述时旧钟律郎张明豫推步历法，治己丑元，草创
“未备，及迁中京，转为太史令，未几丧亡，所造致废。臣
中修史，景明初，奏求奉车都尉领太史令赵樊生、著
作佐郎张洪、给事中领太乐令公孙崇等造历，功未
及讫，而樊生又丧。洪出除泾州长史，唯崇独专其任。
暨永平初，亦已略举。”时洪府解停，京又奏令重修前
事，更取太史令赵胜、太庙令庞灵扶、明豫子龙祥，共
集秘书，与崇等详验，推建密历。然天道幽远，测步理
深，候观迁延，岁月滋久，而崇及胜前后并丧。洪所造
历为甲午、甲戌二元，又除豫州司马，灵扶亦除蒲阴
令。洪至豫州，续造甲子、己亥二元，唯龙祥在京，独修
前事，以“皇魏运水德”为甲子元。兼校书郎李业兴本
虽不预，亦知造历为“戊子元，三家之术并未申用。故
贞静处士李谧私立《历法》，言合纪次，求就其兄玚追
取，与洪等所造逓相参考，以知精麤。”臣以仰测晷度，
实难审正，又求更取诸能算术兼解经义者前司徒
司马高绰、驸马都尉卢道虔、前冀州镇东长史祖莹、
前并州秀才王延业、谒者仆射常景日，集秘书与史
官同检疏密，并朝贵十五日一临，推验得失，择其善
者奏闻施用，限至岁终。但世代推移，轨宪时改，《上元》
今古，考准或异，故《三代》课步，始卒各别。臣职预其事，
而朽堕已甚，既谢运筹之能，弥愧意算之艺。由是多
历年世，兹业弗成，公私负责，俯仰惭䩄。